เกื้อกูลผู้สูงวัยสังคมไทยน่าอยู่  ตั้งเป้าคนไทยเสียสละเบี้ยยังชีพผู้สูงอายุ 1-2 ล้านคน
รัฐมนตรีว่าการกระทรวงการคลัง เปิดงานเกื้อกูลผู้สูงวัยสังคมไทยน่าอยู่ ตั้งเป้าคนไทยเสียสละเบี้ยยังชีพผู้สูงอายุ  1-2 ล้านคน เพื่อเพิ่มเงินเฉลี่ยรายเดือนให้กับผู้สูงอายุยากจน เดือนละ 800-1,000 บาทนายอภิศักดิ์ ตันติวรวงศ์ รัฐมนตรีว่าการกระทรวงการคลัง แถลงข่าวเปิดตัวโครงการ "เกื้อกูลผู้สูงวัย สังคมไทยน่าอยู่" ณ กระทรวงการคลัง โดยโครงการดังกล่าว มุ่งหวังให้ผู้สูงอายุที่มีฐานะดีเข้าร่วมบริจาคสละเบี้ยยังชีพผู้สูงอายุ ในส่วนของตนเองเพื่อนำเงินในส่วนดังกล่าวไปเพิ่มเติมให้กับผู้สูงอายุที่มีฐานะยากจนและมีความจำเป็นมากกว่า โดยปัจจุบันประเทศไทยมีผู้สูงอายุ ที่ได้รับเบี้ยยังชีพผู้สูงอายุราว 9 ล้านคน โดยมีผู้สูงอายุที่มีฐานะยากจนรายได้ต่ำกว่า 100,000 บาท/ปี อยู่ 4,600,000 คน ซึ่งการจะเพิ่มเบี้ยยังชีพให้กับผู้สูงอายุในกลุ่มนี้ให้ได้เดือนละ 800-1,000 บาทนั้น จะต้องมีผู้สูงอายุที่เข้าร่วมในโครงการดังกล่าวราว 1-2 ล้านคน ทั้งนี้ผู้สูงอายุที่เข้าร่วมโครงการสละเบี้ยยังชีพผู้สูงอายุภายในเดือนกุมภาพันธ์-มีนาคม 2562 จะได้รับประกาศนียบัตรเชิดชูเกียรติ ที่ลงนามโดย พลเอก ประยุทธ์ จันทร์โอชา นายกรัฐมนตรี พร้อมรับเหรียญพระคลังมหาสมบัติ จากกระทรวงการคลัง โดยการสละเบี้ยยังชีพสามารถทำได้ที่ธนาคารทุกแห่งเพียงผู้ที่มีความประสงค์นำบัตรประชาชนไปยื่นสมัครเข้าร่วมโครงการนอกจากนี้ ภายในงานเกื้อกูลผู้สูงวัย สังคมไทยน่าอยู่ วันนี้ยังมีผู้สูงอายุที่ร่วมสละเบี้ยยังชีพในโครงการดังกล่าว 3 ราย คือ นายอานุภาพ จามิกรณ์ นายนพพร เทพสิทธาและนายสมบัติ เมทะนี ดารานักแสดงอาวุโส